钦定古今图书集成/明伦汇编/人事典/第033卷
## 钦定古今图书集成/明伦汇编/人事典/第033卷

| 钦定古今图书集成 明伦汇编 第三十三卷 |

| |

钦定古今图书集成明伦汇编人事典

第三十三卷目录

初生部纪事二

人事典第三十三卷

《宋书符瑞志》：“宋武帝居在丹徒，始生之夜，有神光照
室，其夕甘露降于墓树。皇考以高祖生有奇异，名为
奇奴。皇妣既殂，养于舅氏，改为寄奴焉。”

《南齐书南夷传》：宋永初元年，林邑王范杨迈初产，母
梦人以金席藉之，光色奇丽，中国谓紫磨金，夷人谓
之杨迈，故以为名。

《宋书范晔传》：“晔字蔚宗，顺阳人，车骑将军泰少子也。
母如厕，产之额，为塼所伤，故以塼为小字。出继从伯
弘之，袭封武兴县五等侯。”

《文帝袁皇后传》：初，后生劭，自详视之，驰白太祖：“此儿
形貌异常，必破国亡家，不可举。”便欲杀之。太祖狼狈
至后殿户外，手拨幔禁之，乃止。

《二凶传》：“元凶劭，字休远，文帝长子也。帝即位后生劭。
时上犹在谅暗，故秘之。二年闰正月，方云劭生。”自前
代以来，未有人君即位后，皇后生太子。唯殷帝乙既
践阼，正妃生纣，至是又有劭焉。

始兴王濬，字休明，将产之夕，有伏乌鸣于屋上。
《南齐书武帝本纪》：“世祖武皇帝讳赜，字宣远，太祖长
子也。小讳龙儿，生于建康青溪宅。其夜陈孝后、刘昭
后同梦龙据屋上，故字上焉。”

《祥瑞志》：“世祖宋元嘉十七年六月己未，夜生无火，婢
吹灰而火自燃。”

《异苑》：“魏郡徐逮字君，及妇平昌孟氏生儿，头有一角
一脚，头正仰向，通身尽赤，落地无声，乘虚而去。
丹阳县骆庆妇生一男，一虎一狸。狸虎毛色斑黑，牙
爪皆备，即杀之。儿经六日死，母无他异。”

元嘉中，沛国武漂之妻林氏，怀身得病而死。俗忌含
胎入柩中，要须割出。妻乳母伤痛之，乃抚尸而祝曰：
“若天道有灵，无令死”被擘裂，须臾，尸面赩然上色。于
是呼婢共扶之，俄顷儿堕而尸倒。

《嵩高山记》：昔阳翟有妇人，妊身三十月乃生子，从母
背上出，五岁便入此山学道，神明为母立祠，因号曰
“开母祠焉。”

《南齐书王敬则传》：王敬则，晋陵南沙人也。母为女巫，
生敬则而胞衣紫色，谓人曰：“此儿有鼓角相。”敬则年
长，两腋下生乳，各长数寸，梦骑五色狮子。

《梁书高祖纪》：“高祖武皇帝讳衍，字叔达，小字练儿。以
宋孝武大明八年甲辰岁生于秣陵县同夏里三桥
宅。生而有奇异，两骻骈骨，顶上隆起，有文在右手，曰
武帝。”

《太祖献皇后张氏传》：“后生高祖。”初，后常于室内，忽见
庭前菖蒲生花，光彩照灼，非世中所有。后惊视，问侍
者曰：“‘汝见不’？对曰：‘不见’。后曰：‘尝闻见者当富贵’。”因遽
取吞之，是月生高祖将产之夜，后见庭内若有衣冠
陪列焉。

《任昉传》：“昉字彦昇，乐安博昌人，汉御史大夫敖之后
也。父遥，齐中散大夫。遥妻裴氏尝昼寝，梦有彩旗盖
四角悬铃，自天而坠，其一铃落入裴怀中，心悸动，既
而有娠，生昉。”

《陶弘景传》：“弘景字通明，丹阳秣陵人也。初，母梦青龙
自怀而出，并见两天人手执香炉，来至其所。已而有
娠，遂产弘景。”

《陈书高宗本纪》：“高宗孝宣皇帝，讳顼，字绍世，小字师
利，始兴昭烈王第二子也。梁大通二年七月辛酉生，
有赤光满堂室。少宽大，多智略。及长，美容仪，身长八
尺三寸，手垂过膝，有勇力，善骑射。”

《徐陵传》：“陵字孝穆，东海郯人也。祖超之，齐郁林太守，
梁员外散骑常侍。父摛，梁戎昭将军、太子左卫率，赠
侍中太子詹事，谥贞子。母臧氏尝梦五色云化而为
凤，集左肩上，已而诞陵焉。”

《唐书王远智传》：王远智，系本琅邪，后为扬州人。父昙
选，为陈扬州刺史。母昼寝，梦凤集其身，因有娠。浮屠
宝志谓昙选曰：“生子当为世方士。”

《魏书太祖本纪》：“太祖道武皇帝，讳珪，昭成皇帝之嫡
孙，献明皇帝之子也。母曰献明贺皇后。初因迁徙，游
于云泽，既而寝息，梦日出室内，寤而见光，自牖属天，
欻然有感。以建国三十四年七月七日生太祖于参
合陂北，其夜复有光明。昭成大悦，群臣称庆，大赦，告
于祖宗。保者以帝体重，倍于常儿，窃独奇怪。”

《高祖本纪》：“高祖孝文皇帝，讳宏，显祖献文皇帝之长子，母曰李夫人。皇兴元年八月戊申生于平城紫宫，
神光照于室内，天地氛氲，和气充塞。”

《世宗本纪》：“世宗宣武皇帝，讳恪，高祖孝文皇帝第二
子，母曰高夫人。初梦为日所逐，避于床下，日化为龙，
绕己数匝，寤而惊悸，既而有娠。太和七年闰四月，生
帝于平城宫。”

《肃宗本纪》：“肃宗孝明皇帝，讳诩，世宗宣武皇帝之第
二子，母曰胡充华。永平三年三月丙戌，帝生于宣光
殿之东北，有光照于庭中。”

《景穆十二王传》：“丽字宝掌，拜雍州刺史，为政严酷，吏
人患之。其妻崔氏诞一男，丽遂出州狱，囚死及徒流
案未申台者，一时放免。”

《昭成子孙传》：元祯第五子瑞。初，瑞母尹氏有娠致伤，
后昼寝，梦一老翁具衣冠告之曰：“吾赐汝一子，汝勿
忧也。”寤而私喜。又问筮者，筮者曰：“大吉。”未几而生瑞。
祯以为协梦，故名瑞，字天赐。位大中大夫，卒赠太常
卿。

《高句丽传》：“高句丽者，出于夫馀，自言先祖朱蒙。朱蒙
母河伯女，为夫馀王闭于室中，为日所照，引身避之，
日影又逐。既而有孕，生一卵，大如五升。夫馀王弃之
与犬，犬不食。弃之与豕，豕又不食。弃之于路，牛马避
之。后弃之野，众鸟以毛茹之。夫馀王割，剖之不能破，
遂还其母。其母以物裹之，置于暖处。有一男破壳而”
出，及其长也，字之曰朱蒙。其俗言“朱蒙”者，善射也。《朱
蒙》子孙相传，至裔孙宫，生而开目能视，国人恶之。及
长凶虐，国以残破。宫曾孙位宫亦生而视人，以其似
曾祖宫，故名为位宫。《高句丽》呼相似为“位。”

《北齐书齐高祖本纪》：“高祖神武皇帝，姓高名欢，字贺
六浑，渤海蓨人也。六世祖隐，晋元菟太守。隐生庆，庆
生泰，泰生湖，三世仕慕容氏。及慕容宝败国乱，湖率
众归魏，为右将军。湖生四子，第三子谧，仕魏，位至侍
御史，坐法，徙居怀朔镇。谧生皇考树，性通率，不事家
业，住居白道南，数有赤光紫气之异。邻人以为怪，劝”
徙居以避之。皇考曰：“安知非吉？”居之自若。及神武生，
而皇妣韩氏殂，养于同产姊婿镇狱队尉景家
《窦泰传》：初，泰母梦风雷暴起，若有雨状，出庭观之，见
电光夺目，驶雨霑洒，寤而惊汗，遂有娠。期而不产，大
惧，有巫曰：“渡河湔。”“产子必易。”便向水所。忽见一人
曰：“当生贵子，可徙而南。”泰母从之，俄而生泰。

《神武明皇后娄氏传》：太后凡孕六男二女，皆感梦。孕
文襄，则梦一断龙。孕文宣，则梦大龙，首尾属天地，张
口动目，势状惊人。孕孝昭，则梦蠕龙于地。孕武成，则
梦龙浴于海。孕魏二后，并梦月入怀。孕襄城、博陵二
王，梦鼠入衣下。后未崩，有童谣曰：“九龙母死不作孝。”
及后崩，武成不改服，绯袍如故。未几登三台，置酒作
乐。帝女进白袍，帝怒，投诸台下。和士开请止乐，帝大
怒，挞之。帝于昆季次实九，盖其征验也。

《武成皇后胡氏传》：“后天保初，选为长广王妃，产后主，
日鸮鸣于产帐上。”

《周书太祖本纪》：太祖母曰王氏，孕五月，夜梦抱子昇
天，才不至而止。寤而告德皇帝，德皇帝喜曰：“虽不至，
大贵亦极矣。”生而有黑气如盖，下覆其身。

《武帝本纪》：高祖武皇帝，讳邕，字祢罗突，太祖第四子
也。母曰叱奴太后。大统九年，生于同州，有神光照室。
《宇文贵传》：贵字永贵。母初孕贵，梦一老人抱一儿授
之曰：“赐尔是子，俾寿且贵。”及生，形类所梦，故以永贵
字之。

《高琳传》：“琳母尝祓禊泗滨，见一石光彩朗润，遂持以
归。是夜梦见一人，衣冠有若仙者，谓其母曰：‘夫人向
所持来之石，是浮磬之精，若能宝持，必生令子’。其母
惊寤，便举身流汗，俄而有娠。及生，因名琳，字季珉焉。”
《隋书高祖本纪》：高祖皇妣吕氏，以大统七年六月癸
丑夜生高祖于冯翊般若寺，紫气充庭，为人龙颜，额
上有五柱入顶。目光外射。有文在手曰“王。”

《海山记》：“隋炀帝生时，有红光烛天，里中牛马皆鸣。先
是独孤后梦龙出身中，飞高十馀里，龙堕地，尾辄断。
以告文帝，帝沉吟默塞不答。”

《隋书房陵王勇传》：长宁王俨，勇长子也。诞乳之初，以
报高祖。高祖曰：“此即皇太孙，何乃生不得地云？”定兴
奏曰：“天生龙种，所以因云而出。”时人以为敏对。
《唐书太宗本纪》：太宗讳世民，高祖次子也。母曰太穆
皇后窦氏，生而不惊。

《高祖皇后窦氏传》：“太宗生有二龙之符。”后于诸子中
爱视最笃。

《刘武周传》：“武周瀛州景城人。父匡徙马邑。母赵尝夜
坐庭中。见若雄鸡光烛地。飞投其怀。起振衣无有感
而娠。生武周。”

《崔信明传》：信明之生，五月五日，日方中有异雀鸣集
庭树。太史令史良为占曰：“五月为火，火主离，离为文，
日中文之盛也。雀五色而鸣，此儿将以文显。然雀类
微，位殆不高邪《李白传》：白字太白，兴圣皇帝九世孙。其先隋末，以罪
徙西域。神龙初，遁还客巴西。白之生，母梦长庚星，因
以命之。

《安禄山传》：“安禄山，营州柳城胡也。本姓康，母阿史德
为觋，居突厥中，祷子于轧荦山，虏所谓斗战神者。既
而妊。及生，有光照穹庐，野兽尽鸣，望气者言其祥，范
阳节度使张仁愿遣搜庐帐，欲尽杀之，匿而免。母以
神所命，遂字轧荦山。”

《册府元龟》《唐史》：“思明，营州柳城人也。与安禄山同乡，
生先禄山。一日，思明以岁除日生，禄山岁日生，后俱
以谋逆伏诛。”

《邺侯外传》：李泌字长源，赵郡中山人也。六代祖弼，唐
太师。父承休，唐吴房令。休娶汝南周氏。初周氏尚幼，
有异僧僧伽从泗上来，见而奇之，且曰：“此女后当归
李氏而生三子，其最小者慎勿以紫衣衣之，当起家
金紫，为帝王师。”及周氏既娠，凡二年，方寝而生。泌生
而发至于眉。先是，周每产必累日困惫，惟娩，泌独无
恙，由是小字为“顺。”

《开元天宝遗事》：张说母梦有一玉燕自东南飞来，投
入怀中而有孕，生说，果为宰相。其至贵之祥也。
《唐书·元宗皇后杨氏传》：帝在东宫，后以景云初入宫
为良媛。时太平公主忌帝，而宫中左右持两端，纤悉
必闻。媛方娠，帝不自安，密语侍读张说曰：“用事者不
欲吾多子，奈何？”命说挟剂以入，帝于曲室自煮之。梦
若有介而戈者，环鼎三而三煮尽，覆以告说。说曰：“天
命也。”乃止。生男，是为肃宗。

《肃宗皇后吴氏传》：“后侍太子，忽寝厌不寤，太子问之，
辞曰：‘梦神降我介，而剑决我胁以入，殆不能堪’。”烛至，
其文尚隐然。生代宗，为嫡皇孙。

《大唐新语》：薛王业母早亡，为贤妃亲自鞠养。开元初，
业迎贤妃归私第，以申供养。业同母妹淮阳、凉阳二
公主亦早亡，业抚爱其子如己子。元宗以业孝友，特
加亲爱。尝疾，上亲为祈祷。及瘳，幸其第，置酒宴乐，更
为初生之懽，因赋诗曰：“昔见漳滨卧，言将人事违。今
逢庆诞日，犹谓学仙归。常棣花重发，鸰原鸟再飞。”其
恩遇如此。

《唐书张志和传》：志和母梦枫生腹上而产志和。
《柳公绰传》：公绰始生三日，伯父子华曰：“兴吾门者，此
儿也。”因小字起之。

《旧唐书刘济传》：“济，幽州节度使刘怦之长子。初，母难
产，既产，侍者初见是一大蛇，黑气勃勃，莫不惊走。及
长，颇异常童。所居室焚，人皆惊救，济从容而出，众异
之，累历牧宰。及怦为节度，济为行军司马。怦卒，军人
习河朔旧事，济请代父为帅，朝廷从之。”

《因话录》：崔吏部枢夫人，太尉西平王女也。西平生日，
中堂大宴方食，有小婢附崔氏女耳语久之，崔女颔
之而去。有顷复至，王问有何事，女对曰：“大家昨夜小
不安，适使人往候。”王掷著怒曰：“我不幸有此女，大奇
事！汝为人妇，岂有阿家体候不安，不在家检校汤药，
而与父作生日耶？吾有此女，何用作生日为？”遽遣担
子送归。身亦续至崔氏家问疾。且拜谢。教训子女不
至。姻族闻之。无不愧叹

有人说李寰建节晋州，表兄武恭性诞妄，又称好道，
及蓄古物，遇寰生日，无饷遗，乃箱擎一故皂袄子与
寰，云：此是李令公收复京师时所服《尚书》，功业一似
西平。寰以书谢。后闻知恭生日，亦箱擎一破悫头饷
恭，曰：“知兄深慕高贞，求得一洪崖先生，初得仙时悫
头，愿兄得道一如洪崖。”宾僚无不大笑。

《志怪录》：“文献公诞时，一蛇自屋陊于前，举头张喙，久
之方去。及七日浴，忽飘风暴雨，劈其澡盆为二片，与
母俱无惊动。”

《辍耕录》：“虞文靖公集撰《高昌王世勋碑序》其世家曰：
畏吾儿之地，有和林山，二水出焉，曰虎忽剌，曰薛灵
哥。一夕有天光降于树，在两河之间，国人即而候之。
树生瘿，若人妊身然。自是光恒见者。越九月又十日
而瘿裂，得婴儿五，收养之。其最稚者曰卜吉可罕。既
壮，遂能有其民人土田，而为之君长。传三十馀君，是”
为玉伦的斤，数与《唐》人相攻战，久之，乃议和亲，以息
民而罢兵。于是唐以金莲公主妻玉伦的斤之子葛
励的斤，居和林。别力跛力答，言妇所居山也。后迁交
州。至太祖龙飞朔漠。当是时，巴而木阿而忒的斤亦
都护在位，“亦都护”者，其国王号也。举国入朝。太祖嘉
之，妻以公主，曰“也立安敦。”自是子孙皆封王。

《录异记》：“湖南判官郑郎中荛庭，今为连州刺史。顷于
岳下寄褐其兄鱼监纠，诞一男。当生之时，有鹤七只，
盘旋居处，至七日鹤又来。至百二十日，二十七鹤俱
来，天地晴朗，云物稍异，皆经日而去。所产之子，性颇
淳厚，仪貌整肃，即以鹤为名，天复庚申年也。”四明山
道士焦隐黄立传记其事矣。

《通鉴》：“王建赋敛重，人莫敢言。冯涓因建生日献颂，先
美功德，而后言之，建愧谢，自是赋敛稍损马令《南唐书齐王景达传》：“顺义四年旱，七月既望，雩
祀得雨，景达以是日生，因小字雨师。”

《马仁裕传》：“仁裕，唐北平王燧裔孙，世为武宁军校。仁
裕母方娠，梦传呼北平王来归，及生，紫气充庭。”
《五代史李嗣昭传》：“李嗣昭本姓韩氏，汾州大谷县民
家子也。太祖出猎，至其家，见其林中郁郁有气，甚异
之，召其父问焉。父言家适生儿，太祖因遗以金帛而
取之，命其弟克柔养以为子。初名进通，后改名嗣昭。”
《南汉世家》：“刘䶮初名岩，谦庶子也。其母段氏生䶮于
外舍，谦妻韦氏素妒，闻之怒，拔剑而出，命持䶮至，将
杀之。及见而悸，剑辄堕地，良久曰：‘此非常儿也’。”
《清异录》：“桑维翰寿辰，韦潜德献太湖石一块，上有镌
字金饰，曰‘宠仙’。”

《辽史耶律乙辛传》：乙辛字胡睹衮，五院部人。父迭剌，
家贫，服用不给，部人号穷迭剌。初，乙辛母方娠，夜梦
手搏羖羊，拔其角尾。既寤，占之，术者曰：“此吉兆也，羊
去角尾为王字，汝后有子当王。”及乙辛生，适在路无
水以浴，回车破辙，忽见涌泉。迭剌自以得子，欲酒以
庆，闻酒香，于草棘间得二榼，因祭东焉。

《女里传》：“女里以翼戴功，加守太尉。北汉主刘继元闻
女里为上信任，遇其生日，必致礼。”

《宋史和岘传》：“岘字晦仁，开封浚仪人。父凝，晋宰相、太
子太傅、鲁国公。岘生之年，适会凝入翰林，加金紫，知
贡举。凝喜曰：‘我平生美事，三者并集，此子宜于我也’。
因名之曰‘三美’。”

《刘沆传》：“沆字冲之，吉州永新人。祖景洪，始杨行密得
江西衙将彭玕，据州自称太守，属景洪以兵欲胁众
附河南，景洪伪许之，复以州归行密，退居不仕。及徐
温建国，以礼聘之，不起，官其子煦为殿直都虞候。父
素不仕，以财雄里中，喜宾客，景洪尝告人曰：‘我不从
彭玕，几活万人，后世当有隆者’。因名所居北山曰后”
隆山，山有牛僧孺读书堂，即故基筑台，曰“聪明台。”沆
母梦衣冠丈夫曰“牛相公来”，已而有娠，迺生沆。
《范质传》：质字文素，大名宗城人。父守遇，郑州防御判
官。质生之夕，母梦神人授以五色笔，九岁能属文。
《该闻录》：开宝中，神泉县令张某者，新到官，外以廉洁
自矜，内则贪黩自奉，其例甚多。一日，自榜县门云：“某
月某日是知县生日，告示门内与给事诸色人，不得
辄有献送。”有一曹吏与众议曰：“宰君明言生辰日，意
令我辈知也。言不得献送，是伪也。”众曰：“然。”至日，各持
缣献之，命曰“续寿衣。”宰一无所拒，感领而已。复告之
曰：“后月某日是县君生日，更莫将来。”无不嗤者。得之
于神泉进士黄凤时，王嵒以《鹭鸶》诗讽之云：“飞来疑
是鹤，下处却寻鱼。”最为中的。

《宋史魏丕传》：“时杨承信帅河中，或言其反侧未安，命
丕赐承信生辰礼物，阴察之，还言其无状。”

《张士逊传》。“士逊字顺之。祖裕尝主阴城盐院，因家阴
城。士逊生百日始啼。淳化中举进士。”

《王钦若传》：“王钦若，字定国，临江军新喻人。父仲华，侍
祖郁官鄂州。会江水暴至，徙家黄鹤楼，汉阳人望见
楼上若有光景，是夕钦若生。”

《礼志》：“大中祥符五年十一月，以宰相王旦生日，诏赐
羊三十口，酒五十壶，米、面各二十斛，令诸司供帐，京
府具衙前乐，许宴其亲友。旦遂会近列及丞、郎、给谏、
修史、属官。俄又赐枢密使、副、参知政事羊三十口，酒
三十壶，米、面各三十斛。其后，以废务非便，奏罢会而
赐如故。”

《闻见近录》：寇忠愍知永兴军，于其诞日，排设如圣节
仪，晚衣黄道服簪花。走马承受具奏寇准有叛心。真
宗惊手出奏示执政曰：“寇准乃反耶？”先文正熟视笑
曰：“寇准许大，年纪尚𫘤耳，可札与寇准。”知上意亦解。
《谈苑》：有一朝士因宰相生日献诗，卒章云：“长居廊庙
福苍生。”

《明道杂志》：潞公以大尉镇洛师，遇生日，僚吏皆献诗，
多云五福全者。潞公不悦曰：“遽使我考终命耶？”有一
客诗云：“绰约肌肤如处子。”盖用《庄子》姑射仙人事也。
洛人笑之曰：“愿尔得妇色若此。”潞公色黔也。

《宋史宋庠传》：“庠字公序，安州安陆人，后徙开封之雍
丘。父杞尝为九江掾，与其妻锺祷于庐阜。锺梦道士
授以书曰：‘以遗尔子’。视之，《小戴礼》也。”已而庠生他日
见许真君像，即梦中见者。

《滕元发传》：“元发初名甫，字元发。以避高鲁王讳，改字
为名，而字达道，东阳人。将生之夕，母梦虎行月中，堕
其室。性豪隽慷慨，不拘小节。九岁能赋诗，范仲淹见
而奇之。”

《范纯仁传》：“纯仁字尧夫。其始生之夕，母李氏梦儿堕
月中，承以衣裾得之。遂生纯仁。”

《魏野传》：“野字仲先，陜州陜人也。世为农母，尝梦引袂
于月中承兔，得之，因有娠，遂生野。及长，嗜吟咏，不求
闻达。”

以玉像。及生父奂，复梦家庭积笏如山。”

《段少连传》：“少连字希逸，开封人。其母尝梦凤集家庭，
寤而生少连。及长，美姿表，倜傥有识度。举服勤词学，
为试秘书省校书郎，历龙图阁直学士。”

《李至传》：“至字言几，真定人。母张氏尝梦八仙人自天
降，授字图使吞之，及寤，犹若有物在胸中，未几生至。
历工部尚书、参知政事。”

《富弼传》：“富弼字彦国，河南人。初，母韩有娠，梦旌旗鹤
雁降其庭，云有天赦，已而生弼。”

《胡寅传》：“寅字明仲，安国弟之子也。寅将生弟妇以多
男，欲不举。安国妻梦大鱼跃盆水中，急往取而子之。”
《江万里传》：万里字子远，都昌人。自其父煜始业儒，大
父璘乡称善人。其邻史知县者夸其能杖哗健士璘
俛首不答，归语煜曰：“史祖父故寒士，今居官以杖士
人自憙，于我心有不释然审尔，史氏且不昌，汝其戒
之。”是夕，煜妻陈梦一贵人入其家曰：“以汝家长有善
言，故来。”已而有娠，生万里。

《李显忠传》：显忠，绥德军青涧人也，初名世辅，南归赐
名显忠。由唐以来，世袭苏尾九族巡检。初，其母当产，
数日不能娩，有僧过门曰：“所孕乃奇男子，当以剑矢
寘母旁即生。”已而果生显忠，立于蓐，咸异之。

《春渚纪闻》：“杨文公之生也，其胞荫始脱，则见两鹤翅
交掩块物而蠕动，其母急令密弃诸溪流。始出户而
祖母迎见，亟启视之，则两翅欻开，中有玉婴，转仄而
啼。举家惊异，非常器也。”余宣和间于其五世孙德裕
家见其八九岁时《病起谢郡官》一启，属对用事，如老
书生，而笔迹则童稚也。

《谈苑》：吕公弼，申公之次子。始秦国妊娠而疾，将去之，
医工陈逊煮药将熟，巳三鼓，坐而假寐，忽然鼎覆，再
煮再覆，方就榻，梦神人被金甲持剑叱曰：“在胞者本
朝宰相，汝何人也，敢以毒加害。”逊惧而寤，以白相国。
后生公弼，熙宁中位枢密使。

《过庭录》：韩持国晚年守许，崔子厚为酒官，值韩生辰，
献歌颂褒谀者甚众。子厚独以诗警之云：“衣锦荣名
虽烜赫，挂冠高节莫因循。”韩得之，再三叹咏曰：“非君
谁为我言。”于是以太子少师致仕。

《墨客挥犀》：熙宁中，巩大卿申者，善事贵权。王丞相生
日，即饭僧，具疏笼雀鸽，造相府以献。丞相方家位，即
于客宴，开笼搢笏，手取雀鸽，跪而一一放之，每放一
鸟，且祝曰：“愿相公一百二十岁。”

《谈圃》：闽中唯建、剑、汀、邵武四处杀子，士大夫家亦然。
章郇公，建州人，生时家妪将不举，凡灭烛而复明者
三，有呼于梁者曰“相公”，家人惧甚，遽收养之。

《谈苑》：陈恭公判亳州，遇生日，亲族多献《老人星图》，侄
世修独献《范蠡游五湖图》，且赞曰：“贤哉陶朱，霸越平
吴，名随身退，扁舟五湖。”公即日纳节，明日致仕。
闻见前录：伯温曾祖母张夫人遇祖母李夫人严甚，
李夫人不能堪，一夕欲自尽，梦神人令以玉著食羹
一杯，告曰：“无自尽，当生佳儿。”夫人信之。后夫人病瘦，
医者既投药，又梦寝堂门之左右，木瓜二株，右者已
枯，因为大父言，大父遽取药令覆之。及期生康节公，
同堕一死胎女也。后十馀年，夫人病卧堂上，见月色
中一女子拜庭下，泣曰：“母不察庸医，以药毒儿，可恨。”
夫人曰：“命也。”女子曰：“若为命何兄独生？”夫人曰：“汝死，
兄独生，乃命也。”女子涕泣而去。又十馀年，夫人再见
女子来，泣曰：“一为庸医所误，二十年方得受生，与母
缘重，故相别。”又涕泣而去。则知释氏轮回鬼神之说，
有可信者，康节知而不言者也。

伊川丈人与李夫人因山行，于云雾间见大黑猿，有
感，夫人遂孕。临蓐时，慈乌满庭，人以为瑞，是生康节
公。公初生发，被面，有齿，能呼母。七岁，戏于庭蚁穴中，
豁然别见天日，云气往来。久之，以告夫人，夫人至，无
所见，禁勿言。既长，游学晋州，山路马突，同坠深涧中。
从者攀缘下寻公，无所伤，唯坏一帽。

泊宅编状头时，邦彦母怀之弥月，梦九人皂衣，肩舆
一金紫人，径入房中。明日，犬生九子，皆黑。晚遂生邦
彦，故小名“十狗。”《同年录》见之，终于吏部尚书。

《清波杂志》：王荆公当国，值生日，差其子雱押送礼物。
雱言：“例有书送物，阁门缴申枢密院取旨出札子乃
许收下榜子谢恩。缘父子同财，理无馈遗，取旨谢恩，
一皆作伪。窃恐君臣父子之际，为礼不宜如此。乞自
今应差子孙弟侄押赐，并不用此例。”从之。至当之论，
后皆遵行。顷见老先生言，此出荆公意。奏检亦公笔，
特假雱名耳。雱字元泽，大观元年，诏赐使相以上生
日器币，故事，止差亲戚，殊失宠遇大臣之意。自今取
旨差官。

《道山清话》：章子厚为侍从时，遇其生朝会客，其门人
林特者，亦乡人也，以诗为寿。子厚晚于座上取诗以
示客，且指其颂德处云：“只是海行言语道人须道著
乃为工。”门人者颇不平之，忽曰：“昔人有令画工传神以其不似，命别为之。既而又以不似，凡三四易。”画工
怒曰：“若画得似后，是甚模样？”满坐烘然。

宋韩元吉《桐阴旧话》，忠献公将生，令公梦人手中书
一“大兴”字示之，知门户之将起也。及命名，从人从意，
而字宗魏，盖取毕万之后必大万盈数，魏大名之义
耳。

王夫人初未有子，梦一僧貌甚异，手持莲花曰：“汝欲
生男子。摘五叶饵之。”后生舍人及献肃公、职方宫师、
庄敏公五子，皆贵显，尝诲之曰：“汝父有法度，为世所
知，汝曹或不及，则人必以为类我也。”其善教如此。
《画墁录》：张耆四十二男子，冯行己儿息二十二人。或
传耆开窗直厩舍，先以马合，纵婢隔观之，从而为之，
罔不成孕。《行己》每五更以汤沃其下部。日出方罢。无
他术。

《乐善录》：安州司法秦光亨者，方在母胎时，其舅陈遵
两夕连梦一小儿挽其衣，若有所告，其状甚急。遵寤
而思曰：“姊方孕，且产期伊迩，岂意不乐多子，而欲杀
是儿耶？”驰往视之，则儿果已覆在水盆中矣。遵救之
乃免。

《东坡志林》：“近闻黄州小民，贫者生子多不举，初生便
于水盆中浸杀之，江南尤甚，闻之不忍。会故人朱寿
昌康叔守鄂州，某以书遗之，乃立赏罚以变此风。而
黄之士石耕道虽椎鲁无他长，然颇诚实，喜为善。乃
使率黄人之富者，岁出十千，如愿过此者亦听，使耕
道掌之，多买米布绢絮，使安国寺僧继连书其出入”，
访闾里田野，有贫甚不举子者，辄少遗之。若岁活得
百个小儿，亦闲居一乐事也。吾虽贫，亦当出十千。
《栾城遗言》，公悟悦禅定，门人有以《渔家傲》祝生日及
济川者，以非其志也，乃赓和之：“七十馀年真一梦，朝
来寿斝儿孙奉。忧患已空无复痛，心不动，此间自有
千钧重。蚤岁文章供世用，中年禅味疑”天纵。石塔成
时无一缝。谁与共。人间天上随他送。

《闻见后录》：“刘法欲生，其母帏帐忽若坠压而下。视之，
上有大蛇，蜿蜒若被痛楚状，母怖甚，避之他所。法生
再视之，但蛇蜕耳。”后法为将，有贤称。崇宁兴儒学，则
刑举子之无赖者。宣和兴道学，则刑道士之无赖者。
坐此谪官。久之，以节度使、检校少师帅熙河童贯，尽
取本道精兵去，俾用老弱下军深入策应，遂陷贯。方
奏捷，反以“不禀节制”闻，士大夫冤之。

《宋史宗泽传》：“泽字汝霖，婺州义乌人。母刘梦天大雷
电，光烛其身，翌日而泽生焉。”

《寇瑊传》：“瑊字次公，汝州临汝人。初，母梦神人授珠，吞
之而娠，生而眉目美秀。擢进士，授蓬州军事推官，历
知开封府。”

《岳飞传》：“飞字鹏举，相州汤阴人。世力农。父和能节食
以济饿者。有耕侵其地，割而与之，贳其财者不责偿。
飞生时，有大禽若鹏，飞鸣室上，因以为名。未弥月，河
决内黄水暴至，母姚抱飞坐瓮中，冲涛及岸得免，人
异之。”

《礼志》：绍兴十三年十二月二十三日，高宗赐宰臣秦
桧诏曰：“省所奏辞免生日赐宴。朕闻贤圣之兴必五
百岁，君臣之遇盖亦千载。夫以不世之英，值难逢之
会，则其始生之日，可不为天下庆乎！式燕乐衎，所以
示庆也。非乔岳之神无以生申甫，非宣王之能任贤
无以致中兴。今日之事，不亦臣主俱荣哉！宜服异恩”，
毋守冲节。所请宜不允。

《宗室传》：“子昼历枢密都承旨。衢、严、信、饶之民，生子多
不举子，昼请禁绝之。”

《杜杞传》：“杞字伟长，父镐荫补将作监主簿，知建阳县，
强敏有才。闽俗，老而生子辄不举，杞使五保相察，犯
者得重罪。”

《文苑黄亢传》：“亢字清臣，建州浦城人也。母梦星陨于
怀，掬而吞之，遂有娠。”

《熊克传》：“克字子复，建宁建阳人，御史大夫博之后。将
生，有翠羽雀翔卧内。克幼而翘秀，既长，好学，善属文。
郡博士胡宪器之曰：‘子学老于年，他日当以文章显’。”
绍兴中进士第。

《赵葵传》：“葵字南仲，京湖制置使方之子。初生时，或梦
南岳神降其家。”

《范应铃传》：“应铃字旗叟，丰城人。方娠，大父梦双日照
庭，应铃生稍长，厉志于学。丞相周必大见其文，嘉赏
之。开禧元年，举进士，后历直焕章阁。”

《闻见后录》：殿中丞丘舜元，闽人也。舟溯汴，遇生日舣
津亭，家人酌酒为寿。忽昏睡，梦登岸，过林薄，至一村
舍，主人具饮食。既觉，行岸土皆如梦中所见。至村舍，
有老翁方彻席如宾，退问之，曰：“吾先以是日亡一子
祭之耳。”舜元默然，知前身为老翁子也，厚遗之以去。
《后山谈丛》：郯城民妻有二十一子而双生者七。
《癸辛杂识》：袁彦纯同知始以史同叔同里之雅，荐以
登朝尹京。既以才猷自结上知，遂繇文昌跻宥府，寖
寖乎柄用矣。适诞辰，客有献诗为寿云：“见说黄麻姓字香，且将公论是平章。十年旧学资犹浅，二纪中书
老欲彊。刑鼎岂堪金锁印，仙翁已在白云乡。太平宰
相今谁是？惟有当年召伯棠。”“刑鼎”指薛盖以金科赐
第；“仙翁”指葛，时已七十，旧学则郑安晚也。此诗既传，
史闻恶之，旋即斥去。

《宋史陈宜中传》：“宜中，字与权，永嘉人也。少甚贫，而性
特俊拔。有贾人推其生，时以为当大贵，以女妻之。既
而入太学，有文誉。”

《齐东野语》：贾师宪当国日，卧治湖山，作堂曰“半闲”，又
治圃曰“养乐。”然名为就养，其实怙权固位，欲罢不能
也。每岁八月八日生辰，四方善颂者以数千计，悉俾
翘馆誊考，以第甲乙，一时传诵，为之纸贵，然皆谄词
呓语也。偶得首选者数阕，戏书于此。陈惟善合《宝鼎》
词云：“神鳌谁断，几千年，再乾坤初造。筭当日、棋枰如
许。争一著、吾其衽左。谈笑顷、又十年生聚。处处邠风
葵枣。江如镜、楚氛馀几，猛听甘泉捷报。天衣细意从
头补。烂山龙、华虫黼藻。宫漏永、千门角钥，截断红尘
飞不到，街九轨。看千貂避路，庭院五侯深锁。好一部、
太平六典，一一周公手做。赤舄绣裳，消得道、斑斓衣
好。尽庞眉鹤发，天上千秋难老。甲子平头才一过，未
说汾阳考。看金盘露滴瑶池，龙尾放班回早。”廖莹中
群玉《木兰花慢》云：“请诸君著眼，来看我、福华编。记江
上秋风，鲸漦涨雪，雁徼迷烟。一时几多人物，只我公
只手护山川。争睹阶符瑞象，又扶红日中天。因怀下
走奉櫜鞬，磨盾夜无眠。知。重开宇宙，活人万万，合寿
千千。凫鹥。太平世也，要东还，越上是何年。消得清时
钟鼓，不妨平地神仙。”陆景思《甘州》云：“满清平世界，庆
秋成。看看斗米三钱。论从来活国，论功第一，无过丰
年。办得闲民一饱，馀事笑谈间。若问平戎策，微妙难
传。玉帝要留公住，把西湖一曲，分入林园。有茶炉丹
灶，更有钓鱼船。觉秋风、未曾吹著，但砌兰、长倚北堂
萱。千千岁、上天将相，平地神仙，奚减倬然。”《齐天乐》云：
“金飙吹净人间暑，连朝弄凉新雨。万宝功成，无人解
得，秋入天机深处。闲中自数。几心酌乾坤，手斟霜露。
护了山河，共看元影在银兔。而今神仙正好，向青空
觅个，冲澹襟宇。帝念群生，如何便肯，从我乘风归去。
夷游洞府。把月杼云机，教他儿女。水逸山明，此情天
付与，从橐。”《陂塘柳》云：“指庭前、翠云金雨，霏霏香满仙
宇。一清透彻浑无底，秋水也无流处。君试数，此样襟
怀，顿得乾坤住。闲情半许。听万物氤氲，从来形色，每
向静中覰。琪花路。相接西池寿母，年年弦月时序。荷
衣菊佩寻常事，分付两山容与。天证取，此老平生，可
向青天语。瑶卮缓举。要见我何心。西湖万顷，来去自
鸥鹭。”郭应酉居安《声声慢》云：“捷书连昼，甘雨洒通宵，
新来喜沁尧眉。许大担当，人间佛力须弥。年年八月
八日，长记他、三月三时。平生事，想祗和天语，不遣人
知。一片闲心鹤外，被乾坤系定，虹玉腰围。阊阖云边，
西风万籁吹齐。归舟更归何处，是天教家在苏堤。千
千岁，比周公、多个彩衣。”且侑以俪语云：“彩衣宰辅，古
无一品之曾参；衮服湖山，今有半闲之姬旦。”所谓三
月三者，盖颂其庚申《𬞟草坪》之捷。而《归舟》乃舫斋名
也。贾大喜，自仁和宰除官告院，既而语客曰：“此词固
佳，然失之太俳，安得有著彩衣周公乎？”

《金史张行简传》：“行简改礼部侍郎，提点司天台直学
士，同修史如故。”行简言：“唐制，仆射、宰相生日，百官通
班致贺，降阶答拜。国朝皇太子元正生日，三师、三公、
宰执以下，须群官同班拜贺，皇太子立受，不答拜。今
尚书省宰执生日，分六品以下别为一班揖贺，宰执
坐答揖；左右司郎中、五品官廷揖，亦坐答之。臣谓身
坐举手答揖，近于坐受也。宰执受贺，其礼乃重于皇
太子，恐于义未安，别嫌明微，礼之大节。伏请宰执生
日令三品以下官同班贺，宰执起立，依见三品官仪
式通答揖。”上曰：“此事何不早辨正之？如都省擅行，卿
论之是矣。”行简对曰：“礼部盖尝参酌古今典礼，拟定
仪式，省廷不从，辄改以奏。”下尚书省议，遂用之。宰执
生日，三品以下群官通班贺，起立答之，自此始。
《黄久约传》：“久约字弥大，东平须城人也。曾祖孝绰，有
隐德，号潜山先生。父胜，通判济州。母刘氏，尚书右丞
长言之妹。一夕梦鼠衔明珠，寤而久约生岁实在子
也。”

《元史木华黎传》：“木华黎，札剌儿氏，世居阿难水东。父
孔温窟哇，以戚里故，在太祖麾下，从平篾里吉，征乃
蛮部，数立功。后乃蛮又叛，太祖与六骑走，中道乏食，
擒水际橐驼杀之，燔以食。太祖追骑，垂及，而太祖马
毙，五骑相顾骇愕，孔温窟哇以所乘马济，太祖身当
追骑死之，太祖获免。有子五人，木华黎其第三子也。”
生时有白气出帐中，神巫异之曰：“此非常儿也。”
《史天倪传》：天倪始生之夕，白气贯庭成童，姿貌魁杰。
有道士见而异之，曰：封侯相也。

《燕公楠传》：“燕公楠，字国材，南康之建昌人，宋礼部侍
郎肃之七世孙。母雷氏梦五色巨翼入帏，遂生公楠《杨奂传》：“奂字焕然，乾州奉天人。母尝梦东南日光射
其身旁一神人以笔授之，已而奂生，其父以为文明
之象，因名之曰奂。”

《虞集传》：集父汲，以翰林院编修官致仕，娶杨氏，国子
祭酒文仲女。咸淳间，文仲守衡，以汲从，未有子，为祷
于南岳。集之将生，文仲晨起衣冠坐而假寐，梦一道
士至前，牙兵启曰：“南岳真人来见。”既觉，闻甥馆得男，
心颇异之。集三岁即知读书。

《吕思诚传》：思诚字仲实，平定州人。六世祖宗礼，金进
士，辽州司户。宗礼生仲堪，亦举进士。仲堪生时敏，时
敏生钊，为千夫长，死国事。钊生德成，德成生允，卒平
定知州致仕。思诚父也。母冯氏，梦一丈夫，乌巾白襕
衫，红𬘩束带，趋而揖曰：“我文昌星也。”及寤，思诚生，目
有神光，见者异之。

《察罕传》：初，察罕生于河中，其夜天气清肃，月白如昼，
相者贺曰：“是儿必贵。”国人谓白为察罕，故名察罕。
小云石海涯传：小云石海涯，母廉氏，夜梦神人授以
大星，使吞之，已而有妊。及生，神彩秀异，年十二三，膂
力绝人。

《归旸传》：“旸字彦温，汴梁人。将生，其母杨氏梦朝日出
东山，上有轻云来掩之，故名旸。”

《黄溍传》：“溍字晋卿，婺州义乌人。母童氏梦大星坠于
怀，乃有娠，历二十四月始生溍。溍生而俊异，比成童，
授以书诗，不一月成诵。迨长，以文名于四方。”

《张起岩传》：父范生起岩。初其母丘氏有娠。见长蛇数
丈入榻下。已忽不见。乃惊而诞起岩。

《霏雪录》：“至正末，越有夫妇于大善寺金刚神侧，缚苇
席而居。其妇产一子，首有两肉角，鼻孔昂缩，类所谓
夜叉者。盖产妇依止土偶，便禀得此形。”

《明外史冯胜传》：“胜生时，黑气满室，经日不散。”

《方孝孺传》：“孝孺生时，有大星堕其所。”

《章溢传》：溢，龙泉人，始生声如钟，其家怪之，几不举。
《薛瑄传》：瑄生时，肌如水晶，洞见五内，其母欲不举，祖
闻其啼声，止之曰：“此儿体清而声宏，必异人也。”乃举
之。

《孙懋传》：“‘江彬导帝巡幸塞上，懋上言：彬素枭桀，志怀
憸邪，乞立寘重典，雪神人之愤’。疏上，人皆为懋危，而
彬方日夜侍帝娱乐，竟亦不之见也。彬生日，众邀懋
往贺。懋曰：‘吾抗疏欲杀之，而贺其生乎’？”卒不往。
《霏雪录》：“樊昌高八舍家轩墀之间畜龟，数年生育至
百馀。其家产子四五人，皆龟胸伛偻。盖孕妇感其气
所致。”古人胎教。可不谨哉。

陈白云家，篱落间植决明，家人摘以下茶。生三女，皆
短而跛，而王氏女甥亦跛，予皆识之。又会稽民朱氏
一子亦然，其家亦尝种之，悉拔去。

《嵩阳杂识》：胡忠安公濙生，发白如丝，弥月方黑。生之
夕，母梦一僧持花以遗之，觉而生公见僧即笑。父问
之，僧答云：“此吾师天池高僧后身也。先师尝示梦，今
生胡氏家，后当显，尔来求我，以一笑为记。”闻者异之。
《野雪杂说》：鹤山先生母夫人方坐蓐时，其先公昼寝，
梦有人朝服入其卧内，因问为谁，答曰：“陈了翁。”觉而
“鹤山生。”所以用其号而命名。

《贤奕》赵司成永，号类庵，京师人。一日，过鲁学士铎邸，
鲁公曰：“公何之？”司成曰：“忆今日为西涯先生诞辰，将
往寿也。”鲁公曰：“吾当与公偕，公以何为贽？”司成曰：“帕
二方也。”鲁公曰：“吾贽亦应如之。”入启笥，索帕无有，踌
躇良久，忆里中曾馈有枯鱼，令家人取之。家人报以
食，仅存其半。鲁公度家无他物，即以其半载与赵公
俱往公所称祝，公“烹鱼沽酒以饮。二公欢甚，即事唱
和而罢。”

《皇朝盛事》：“庆成王生一百子俱长成。自长子袭封外，
馀九十九人并封镇国将军。每会紫玉盈坐，至不能
相识，而人皆隆准。”极异事也。

《见闻录》：太原王相公始生，冷无气，母惊谓已死。有邻
妪徐氏者，反复谛视良久，笑曰：“此俗名卧胞生，吾能
治之当活，活则当贵，但不免多病，累阿母耳。”趣使活
之，其法用左手掬儿，右手掴其背百馀，逾时嚏下而
醒。六岁中痘，公母尝下楼谒巫，见一白衣人长丈馀，
阑立凝视，若有所言。母惊踣楼下，以为不祥，然竟无
恙。从父入太学，僦舍十庙前，甫四岁，苦夜啼，虽风雨
大寒中，必求宿户外。母患之，试使人诈蒙虎皮升屋
而嗥，夜夜为常，迄不能禁。忽一夕，有真虎自庙墙东
缘脊而来，其行甚迟，睥睨若欲下啖者。比舍人俱见
之，一市尽哄，持挺杖逐之，迤逦至西墙而没。公能记
其状，方额翘尾，视常虎更大而黑，无斑文。有识者言
“此神司虎也。”

《明外史叶向高传》：“向高，福清人。在妊时，母避倭寇难，
生道旁败厕中，转侧三年，数濒于死。辄有神相之，迄
获全。”

《陆崑传》：“崑妊七月而生。